
A magyar divatipar jelene és lehetséges jövője a központi intézkedések és a hazai vásárlóerő tükrében
Dolgozatomban a hazai divatipar széleskörű áttekintésével foglalkoztam. Témaválasztásom szorosan kapcsolódik személyes elkötelezettségemhez, hisz évekkel ezelőtt hivatásomként a divatszakmát választottam. Ez idő alatt nemzetközi és hazai márkáknak is dolgoztam, ami számos kérdést vetett fel a szakmával és a divatipari cégek működésével kapcsolatban.
Kutatási célkitűzésem, hogy megismerjem mezo- (divatipari cégek) és mikro- (vásárlóerő) szinten mi jellemzi a hazai divatipart és milyen perspektíva áll előtte.
Célkitűzésem megvalósítását a következő kutatási kérdések megválaszolása támogatta.
1. A rendszerváltás óta milyen változásokon ment keresztül a magyar divatipar, és mi várható a következő évtizedekben évben?
2. Mennyire ismerik idehaza a magyar divatot/márkákat/tervezőket?
3. Mennyire ismerik külföldön a magyar divatot/márkákat/tervezőket?
4. Kit szolgál a magyar divatipar?
Primer kutatásom alapját számos magyar divatház tulajdonosával/tervezőjével készített interjú, illetve vezetői beszámoló képezi. A több divatipari vállalkozást tartalmazó minta segítségével, iparági és vállalati szinten is elemezni tudtam a hazai divat jelenlegi helyzetét. Az interjú alanyaimat többféle stílusirányzatból válogattam, valamint figyelembe vettem a vizsgált cégek nagyságát is. A vásárlói oldalról pedig egy online közzétett kérdőív segítségével szereztem információt a hazai fogyasztókról. Az interjúkat tartalomelemzéssel dolgoztam fel, a kérdőívből származó adatokat pedig az Excel táblázat kezelő program segítségével.
Kutatási eredményeim az mutatják, hogy a befektetett idő, pénz és energia a divatipari cégek részéről számos esetben nem térül meg, ha a vállalatnak nincs fix vevőköre. E mögött az húzódik meg, hogy a cégeknek sokszor még a vevői szegmensük sincs letisztázva, azaz pontosan kit szeretnének megszólítani az új irányzatukkal, termékükkel. Valami új, innovatív még „fel nem talált” termékkel vágnak bele a márkaalapításba az igények felmérése nélkül. Életbe maradásuk a külföldi vásárlóbázisnak köszönhető, mivel a hazai vásárlóerő igen kicsi elsősorban árérzékenysége miatt.
A magyar divatcégek felhasználva Budapest adottságait, a hazai szakemberek tehetségét és a külföldi fogyasztók érdeklődését, néhány év múlva akár bekerülhetne a legnagyobb divatfővárosok közé.



